એક દહાડો, જ્યારે હું મારી નવી ઢીંગલી જોડે રમતી હતી ત્યારે મિસ.સલિવને ચીંથરાંની બનાવેલી મારી મોટી ઢીંગલી પણ મારા ખોળામાં મૂકી અને ‘ઢીં..ગ..લી’ એમ લખ્યું. અને ’ઢીંગલી’ હસ્તાલેખ એ બેયને લાગુ પડે છે એમ મને સમજાવવા પ્રયત્ન કર્યો. તે દિવસે આ પહેલાં અમારે બેને ‘જ..ળ..પા..ત્ર’ અને ‘પા..ણી’ એ શબ્દો પર ઝગડો થયો હતો. મિસ.સલિવન મને એમ ઠસાવવા મથતાં હતાં કે, ‘જ..ળ..પા..ત્ર’ એટલે જળપાત્ર અને ‘પા..ણી’ એટલે પાણી. પરંતુ હું એ બે વચ્ચે ગોટાળો કર્યા જ કરતી.